આજે જયારે શહેરીકરણનો પ્રભાવ વધી રહ્યો છે ત્યારે લોકોને ફરી એક વાર ગામડાઓ તરફ વાળવા રફાળા એક મિશાલ બની રહ્યું છે. સુરતનાં ઉદ્યોગપતિ અને સૌરાષ્ટ્ર પટેલ સેવા સમાજનાં ઉપપ્રમુખ સવજીભાઈ વેકરિયાએ વતન રફાળાને ગોલ્ડન વિલેજ બનાવવા માટે આજથી લગભગ વીસેક વર્ષ પહેલા વિચાર કર્યો હતો. બે દાયકા પહેલાં સેવેલું સપનું આજે સાકાર થયું છે. રફાળા ગામની સૂરત બદલવાનો આ વિચાર કેવી રીતે આવ્યો તેની પાછળ પણ રસપ્રદ વાત છે. સવજીભાઈ ‘અભિયાન‘ને કહે છે, મારા દાદા મોહનભાઈ ડાયાભાઈ વેકરિયા રફાળા ગામનાં વીસેક વર્ષ સુધી સરપંચ રહ્યા હતા. તેઓ સતત ગામનાં વિકાસની ચિંતા કરતા હતા. દાદા મોહનભાઈનું અવસાન થયું ત્યારે તેમની ઈચ્છા મુજબ અમે પરિવારનાં સભ્યોએ તેમની પાછળ દાડો અને જે ધાર્મિક વિધિ થતી હોય છે તે કરી ન હતી, પણ અમને સતત એમ રહ્યા કરતું હતું કે દાદાનો આ ગામ પ્રત્યે જે લગાવ હતો તેને ધ્યાનમાં રાખીને ગામનાં વિકાસ માટે કંઈક કરવું છે. દાદાની હયાતીમાં જ અમે એક ટ્રસ્ટ બનાવ્યું હતું. તેના નેજા હેઠળ જ આસપાસનાં વિસ્તારમાં શૈક્ષણિક પ્રવૃતિઓ વર્ષોથી કરવામાં આવે છે. શિક્ષકોનું સન્માન કરવામાં આવે છે. ધીરે ધીરે આ ટ્રસ્ટનો વ્યાપ વધાર્યો અને ગામને ગોલ્ડન વિલેજ બનાવવાનું વિચાર્યુ હતું. આજે રફાળા ગોલ્ડન વિલેજ બનતાં અમારો સંકલ્પ સિદ્ધ થયો છે. મોરારિબાપુનાં હસ્તે સરદાર પટેલની જન્મજયંતિએ તા. ૩૧ ઑકટોબરે એક ખાસ કાર્યક્રમ રખાયો હતો. તેઓ કહે છે, રફાળામાં મેં પ્રાથમિક શિક્ષણ લીધું હતું અને વીસેક વર્ષની ઉંમરે રફાળા છોડીને સુરત કામધંધા માટે આવ્યો હતો. સુરત આવ્યા તેને ત્રણ દાયકા થઈ ગયા પણ વતન ભૂલાતું નથી જેટલું શકય હોય તેટલું ગામ માટે કરવાની નેમ છે.